ИЗБОРНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

Одлуком Изборног већа Филозофског факултета од дана 22. 12. 2022. године изабрани смо у комисију за припрему реферата о кандидатима за избор у звање ДОЦЕНТА за ужу научну област ИСТОРИЈА ЛИКОВНИХ УМЕТНОСТИ И АРХИТЕКТУРЕ, са тежиштем истраживања на Историји српске уметности и визуелне културе 19. века, са 50% радног времена, на одређено време у трајању од пет година. На конкурс објављен на сајту Филозофског факултета, сајту Универзитета у Београду и у огласним новинама Националне службе за запошљавање „Послови“ дана 04. 01. 2023, пријавила се кандидаткиња др ИРЕНА ЋИРОВИЋ. На основу приложене документације, поштујући услове и критеријуме за избор у звање доцента наведене у конкурсу и ближе одређене Статутом Филозофског факултета, подносимо следећи

ИЗВЕШТАЈ

Кандидаткиња др Ирена Ћировић предала je Пријаву на конкурс, Биографију, Библиографију научних радова и учешћа на научним скуповима и другим активностима у научној заједници, копије ауторских радова за процену научног доприноса, као и осталу конкурсну документацију (копије диплома и уверења, очитану личну карту, Изјаву о изворности). Увидом у конкурсну документацију, Комисија закључује да је пријава кандидаткиње потпуна, те на основу приспеле документације и радова о њој даје своје мишљење.

1. Биографски подаци

Др Ирена Ћировић рођена је 17. 04. 1976. у Београду, где је завршила основну школу и гимназију. Дипломирала је на Одељењу за историју уметности Филозофског факултета у Београду 2005. године. Мастер студије завршила је на истом одељењу 2008. са просечном оценом 10,00 и темом мастер рада „Женска побожност и визуелна култура у српским храмовима средине 19. века“. Докторирала је са дисертацијом „Слике жена у српској уметности друге половине 19. века“ на Одељењу за историју уметности Филозофског факултета у Београду 2022. године, под менторством проф. др Ненада Макуљевића. Просечна оцена на докторским студијама је 10,00.

Добитница је награде „Проф. др Катарина Амброзић“ 2007. као најбољи студент на мастер студијама историје уметности, која је омогућила студијски боравак у Паризу. Била је стипендиста 2008. Министарства просвете Републике Србије за мастер студије на Филозофском факултету у Београду. У Историјском институту Београд ангажована је од 2011. као истраживач-сарадник. Током 2016. изабрана је за место асистента на Одељењу за историју уметности Филозофског факултета у Београду, са 50% радног времена.

У периоду до 2019. године била је ангажована на пројекту *Од универзалних царстава ка националним државама. Друштвене и политичке промене у Србији и на Балкану* (ев. бр. 177030) при Министарству за науку Републике Србије. Од 2019. сарадник је на међународном пројекту *RICONTRANS – Visual Culture, Piety and Propaganda: Transfer and Reception of Russian Religious Art in the Balkans and the Eastern Mediterranean (16th – early 20th century)*. Током 2021. и 2022. учествовала је као сарадник на пројекту Филозофског факултета Универзитета у Београду, *Човек и друштво у време кризе*.

Област истраживања је историја уметности и визуелна култура новог века, са ужим интересовањем за српску уметност 19. века. Ауторка је једне коауторске монографије, више оригиналних научних радова објављених у домаћим и иностраним стручним часописима, неколико приказа, као и више енциклопедијских јединица. Учествовала је на већем броју међународних и националних научних конференција у земљи и иностранству. Стални је сарадник Центра за визуелну културу Балкана Филозофског факултета у Београду. Вишегодишњи је сарадник лексикографских издања *Српски биографски речник* (МС) и *Српска енциклопедија* (МС, САНУ, ЗУНС).

2. Преглед и мишљење о досадашњем научном раду

Научни радови др Ирене Ћировић припадају студијама историје уметности и визуелне културе новог века, а уже гледано посвећени су српском уметничком наслеђу XIX века. Ауторка је посебно посвећена студијама црквене уметности, као и феноменима уметности и рода, којима се бавила и у својој докторској дисертацији. Научни радови засновани су на савременој методологији историје уметности, која укључује приступе студија визуелне културе и мултидисциплинарност.

Кандидаткиња је објавила научне радове у референтним категоријама које прописује Министарство просвете, науке и технолошког развоја Републике Србије: рад у тематском зборнику међународног значаја М14 (у обавезним условима за избор у звање доцента изједначен са категоријама М23 и М24), саопштење са међународног скупа штампано у целини М33, монографију националног значаја М42 (у обавезним условима за избор у звање доцента изједначен са категоријама М22, М23 и М24), рад у истакнутом тематском зборнику водећег националног значаја М44, саопштење са скупа националног значаја штампано у целини М63, као и четири лексикографске јединице М46. Сви објављени радови су самостално ауторско дело кандидаткиње, осим монографије *Храм Успења Пресвете Богородице у Собини*, која је урађена у коауторству са Н. Макуљевићем и А. Костић.

Рад из категорије М63 Ирена Ћировић је објавила под називом ***Портрети Милице Стојадиновић Српкиње: креирање јавне слике књижевнице*** (Постајање ауторком: зборник радова са научног скупа одржаног у оквиру 46. Књижевних сусрета „Милици у походе“, ур. Гордана Драганић Нонин и Жарка Свирчев, Институт за књижевност и уметност, Културни центар Војводине „Милош Црњански“, Нови Сад 2022, 145-156). У раду се ауторка бавила проблематиком слике жене у јавној сфери, на примеру књижевнице Милице Стојадиновић Српкиње, која се испоставља као особена појава у српској култури 19. века. Друштвене идеје о родним улогама, које су жене лимитирале у могућностима за јавно деловање и функције, налазиле су свој одраз и на пољу портрета пласираних у јавност. Функција портрета намењених јавном домену била је опредељена идејом о друштвено заслужним појединцима. Путем портрета они су се афирмисали и јавно меморисали, што је исто тако била одредница којом су слике жена из њега биле махом искључене. Средином 19. века, то се јасно очитује на графичким портретима, посебно оним које је у јавност дистрибуирала периодична штампа, публикујући их на својим странама. У томе је сасвим особена била појава портрета Милице Стојадиновић, која је управо својим књижевним радом најавила и нову друштвену позицију жене. Њена познанства у књижевним круговима водила су ка томе да се чак два пута израђују њени графички портрети, намењени широј афирмацији књижевнице, што је дало доприноса каснијој промени дискурса о жени у јавној сфери. У томе скреће пажњу и да Милица Стојадиновић није била пасивни субјекат при изради својих портрета, већ је заузимала активну позицију креатора сопствене јавне слике.

Ирена Ћировић објавила је рад у категорији М14 под називом ***Orientalism, Nationalism, and the Balkans: The Image of the Montenegrin Woman*** (Culture of Remembrance, Visuality, and Crisis in the Balkans (17th-20th Century), Ed. by Nenad Makuljević, Faculty of Philosophy, University of Belgrade: Belgrade 2021, 103-122).Студија је посвећена визуелним репрезентацијама жена Црне Горе у 19. веку. Европско интересовање за Балкан укључивало је у овом периоду и Црну Гору, која је постала атрактивна дестинација за путнике и истраживаче, о чему сведоче њихови бројни литерарни записи. Неколицина уметника такође се бавила људима ових крајева кроз визуелна дела, као што су француски уметник Теодор Валерио, или чешки сликари инспирисани панславизмом Јарослав Чермак и Јозеф Хутари. Заједно са немачким и руским уметницима, они су произвели читаву скупину слика која је тематизовала Црну Гору. На њима су се као једна од доминантних тема појављивале жене, постајући представнице овог дела света доживљеног као егзотична другост у очима европске публике. Истовремено су у српској култури Црногорке заузимале значајно симболично место, у настајућој националној идеологији. Особито у контексту ратних сукоба са османским снагама, оне су се истицале као синоним за идеал женског патриотизма. Домаћи уметници као што су Ђура Јакшић и Ђорђе Крстић, представљали су жене ових простора у тим идејним оквирима, док су домаћом јавношћу циркулисале и слике страних уметника путем периодичне штампе, праћене наративом о ратном херојству Црногорки. Ауторка је у раду истраживање усмерила управо на креирање и друштвену рецепцију ових слика, као и мењање њиховог значења из европског оријентализујућег погледа у национализовани контекст.

У досадашњем раду, Ирена Ћировић је била коаутор монографије из категорије М42 под називом***Храм Успења Пресвете Богородице у Собини***(коаутори Ненад Макуљевић и Ана Костић, Врање 2020). Монографија је посвећена православној цркви која није била предмет досадашњих монографских проучавања, а која се истиче по свом вишеструком значају у ширем разумевању сакралне визуелне праксе у 19. веку. У монографији су разматрани историјски значај, архитектура, као и сликани програм храма. Ирена Ћировић је ауторка дела монографије посвећеног зидном сликарству собинске цркве (*Програм зидног сликарства храма Успења Пресвете Богородице у Собини*). У њему су анализирани аутори зидног сликарства, програм осликаних целина, као и контекст сликаног репертоара, у посредној вези са средином и временом у ком је настао. Ослоњено на знања произашла из ауторкиних вишегодишњих теренских истраживања сакралне топографије овог краја, у собинском храму су препознати као аутори дебарски зографи, једни од најактивнијих на овом подручју средином 19. века. Заједно са атрибуирањем радова одређеним сликарима, зидно сликарство у собинском храму приказано је у склопу ширих сазнања о раду дебарске групе зографа, која је обележила оновремену продукцију сакралне уметности. Такође су разматрани и сложени принципи којима је формулисан програм зидног сликарства, као и његова релација са верским праксама локалне средине, чиме је дат важан допринос досадашњим сазнањима на пољу црквене уметности и православне верске културе овог подручја у 19. веку.

Рад из категорије М33 носи назив ***Ottoman Woman, Agency and Power: Melek Hanim in Belgrade 1847-1848*** (Belgrade 1521-1867, eds. in chief Srđan Rudić, Selim Aslantaş; ed. Dragana Amedoski, Belgrade: The Institute of History: Yunus Emre Enstitüsü, Turkish Cultural Centre, 2018, 363-382). Ауторка је своје саопштење посветила анализи аутобиографије Мелек Хануме *Тридесет година у харему* (1872), са епизодом њеног боравка у Београду. У раду је указано на вишеструки значај овог списа за корпус грађе о историји Београда у 19. веку, с обзиром на недостатак османских писаних наратива у домаћој историографији, упркос задржавању османске управе над градом све до 1867. године. Мелек Ханума посветила је читаво поглавље својих мемоара периоду боравка у Београду, у коме је провела скоро годину дана током 1847-48. године, у пратњи свога супруга Кибризли Мехмед Емин Пашу на његовом намештењу за београдског мухафиза. Анализирани лични наративи Мелек Хануме, који садрже утиске и запажања о граду, његовим становницима, затим описе њеног јавног ангажмана, пословне подухвате и улоге као дипломатског медијатора, дали су значајан допринос и нове увиде на пољу османско-српских односа тога времена, јавног и политичког ангажмана жена, као и за османску перспективу о Београду која је дошла из искуства жене елитног круга, каква је до сада остала непознаница у историографији.

Кандидаткиња је објавила и рад из категорије М44 са насловом ***Између моде и нације: национални костим и репрезентација кнегиња и краљица у Србији 19. века*** (Држава и политике управљања (18-20. век), ур. Петар В. Крестић, Београд 2017, 279-301). У њему се др Ирена Ћировић посветила владарској представности у Србији 19. века, на примеру визуелне јавне репрезентације српских кнегиња и краљица овог раздобља, као феномену који до сада није био проучаван. Као једна од главних стратегија у владарској појавности истакнута је одевна реторика, симболички снажна у контексту повезивање са идејом нације. Таква значења имале су одевне креације са деловима националног костима, ношене од стране жена владарског дома. Национални елемент учитан у њихову одећу исказивао је блиско увезан однос владарске куће и „замишљене заједнице“, чиме се утврђивала визија традиције и легитимитета, потребна владарском политичком телу. Таква одевна варијанта са националним обележјем аргументовано је у раду назначена као једна од централних места у јавним представама кнегиња и краљица у Србији 19. века. У раду се феномен анализира од успостављања српског грађанског костима као репрезентативне одеће кнегиња, затим његов континуитет током 19. века, као и преображај у особиту форму свечане краљевске одоре око које се центрирала јавна појава краљица.

Др Ирена Ћировић је у досадашњем раду објавила и неколико лексикографских јединица у категорији М46, за *Српску енциклопедију* и *Српски биографски речник* (*Гргетег*, Српска енциклопедија, том 3, књ. 1, Г – Демографски преглед, Нови Сад: Матица српска; Београд: Српска академија наука и уметности: Завод за уџбенике, 2018, 574-576; *Николић Ана*, *Нићифор (Ћор-Нићифор)*, *Оберкнежевић Илија*, Српски биографски речник, књ. 7, Мл-Пан, Нови Сад: Матица српска, 2018, 404, 515, 587-588).

Кандидаткиња је учествовала на неколико научних скупова међународног и националног карактера, међу којима издвајамо саопштење (М34) *Gender, Memory and Image: Portraits of Women and Public Space in the 19th Century Serbian Culture*, са међународног скупа *Creating Memories in Early Modern and Modern Art and Literature* (organized by Faculty of Philosophy, University of Belgrade ... [etc.]; [editors Nenad Makuljević, Eliezer Papo and Jelena Erdeljan], Belgrade 2017, 20), као и саопштење (М64) *Слике и рецепција „старог“ Београда крајем 19. и првих деценија 20. века*, са Друге академске конференције *Критичка историја визуелног преиначавања јавних простора Београда (19-20 век)* (организатори Центар за визуелну културу Балкана и Одељење за историју уметности Филозофског факултета Универзитета у Београду; ур. Н. Макуљевић, А. Кадијевић, Београд 2016, 22–23).

3. Педагошки рад и ангажовање у развоју наставе

Кандидаткиња је у периоду од 2016. била ангажована у настави на Одељењу за историју уметности Филозофског факултета у Београду, на месту асистента са 50% радног времена. Ангажована је у настави на нивоу основних студија, на предмету Српска уметност новог века II. У свом досадашњем педагошком раду показала је савесност и ангажованост у припреми наставе, у увођењу нових садржаја и метода одржавања наставе. Kандидаткиња је била чланица више комисија за одбрану завршних и мастер радова. Такође је током школске 2017/2018. и школске 2018/2019. ангажована у руковођењу студентских теренских пракси на основним и мастер студијама на Одељењу за историју уметности. Кандидаткиња има позитивну оцену педагошког рада у студентским анкетама у периоду од 2018-2022, у распону 4,78 – 5,00

4. Приступно предавање

Приступно предавање за звање доцента одржала је 10. фебруара 2023. године на тему „Меморија, јавност и портрети жена у српској култури 19. века“. Предавање је било успешно и са свим предвиђеним елементима дидактичко-педагошке струке. Комисија је једногласно предавање оценила у свим његовим сегментима највишом оценом (5, 00).

5. Стручно-професионални допринос

Кандидаткиња је учествовала од 2015. до 2019. као члан пројектног тима на пројекту *Од универзалних царстава ка националним државама: друштвене и политичке промене на Балкану од XVI до почетака XX века*, Министарство просвете, науке и технолошког развоја Републике Србије, Историјски институт Београд (ОИ 177030).Ангажована је од 2019. као сарадник на Међународном пројекту *RICONTRANS – Visual Culture, Piety and Propaganda: Transfer and Reception of Russian Religious Art in the Balkans and the Eastern Mediterranean (16th – early 20th century)*. Институција домаћин: Institute for Mediterranean Studies (IMS-FORTH), Rethymnon, Crete, Greece / Foundation for Research and Technology Hellas. Финансијер: European Research Council (ERC) under the European Union’s Horizon 2020 research and innovation programme (Grant Agreement No. 818791). Трајање пројекта предвиђено је до 2024. године.Такође је од 2021. ангажована као сарадник на пројекту *Човек и друштво у време кризе* Филозофског факултета Универзитета у Београду.

Чланица је комисија за израду завршних радова на академским мастер студијама на Одељењу за историју уметности Филозофског факултета, Универзитета у Београду:

- Т. Анђелковић, *Манастир манасија у XIX веку,* 2019.

- Т. Брадић, *Владарска идеологија кнеза Александра Карађорђевића и црква Рођења Пресвете Богородице у Тополи,* 2019.

- С. Пантић, *Представа Косовског боја у цркви у Остојићеву,* 2019.

6. Допринос академској и широј заједници

Чланица је Центра за Визуелну културу Балкана на Филозофском факултету, Универзитета у Београду. Такође је чланица управног одбора у стручном удружењу *Друштво историчара уметности и визуелне културе новог века*, од 2017. на даље. У склопу активности на популаризацији науке, одржала је јавно предавање јануара 2020. на тему *Српски грађански костим и портрети жена у XIX веку*, у циклусу предавања у оквиру пратећег програма изложбе *Мода у модерној Србији*, Музеј примењене уметности, у организацији вишег кустоса МПУ Драгиње Маскарели.

7. Закључно мишљење и предлог комисије

На основу изложених чињеница о научним резултатима кандидаткиње, њеним педагошким способностима и досадашњем научном раду, Комисија је једногласно закључила да Изборном већу Филозофског факултета Универзитета у Београду предложи избор др Ирене Ћировић у звање доцента за ужу научну област Историја ликовних уметности и архитектуре, са 50% радног времена на период од пет година.

У Београду, 16. 02. 2023. ЧЛАНОВИ КОМИСИЈЕ:

Проф. др Ненад Макуљевић

редовни професор Одељења за историју уметности

Филозофског факултета у Београду

Проф. др Саша Брајовић

редовни професор Одељења за историју уметности

Филозофског факултета у Београду

др Љиљана Стошић, научни саветник

Балканолошког института САНУ